Na podlagi prvega odstavka 89. člena Zakona o pacientovih pravicah (Uradni list RS, št. 15/08, 55/17 in 177/20) in sklepa Vlade Republike Slovenije št. 18000-4/202273 z dne 17. 11. 2022 objavljam

**JAVNI POZIV**

za predlaganje kandidatov za zastopnika pacientovih pravic na območjih Nacionalnega inštituta za javno zdravje, Območna enota Ljubljana, Območna enota Maribor in Območna enota Nova Gorica

I

1. Zakon o pacientovih pravicah (Uradni list RS, št. 15/08, 55/17, 177/20 in 100/22; v nadaljnjem besedilu: ZPacP) v 89. členu določa, da zastopnike pacientovih pravic do imenovanja v skladu s 50. členom ZPacP imenuje Vlada Republike Slovenije, ki podrobnejši način in postopek izbire določi v javnem pozivu.
2. Javni poziv za predlaganje kandidatov se objavi v dnevnem časopisju in na spletni strani Ministrstva za zdravje.

II

1. Vlada Republike Slovenije poziva upravičene predlagatelje, da predlagajo kandidate za zastopnika pacientovih pravic.
2. Kandidate lahko predlagajo:
* nevladne organizacije ali društva, ki delujejo na področju zdravstva ali varstva potrošnikov,
* območni sveti Zavoda za zdravstveno zavarovanje Slovenije in
* občinski sveti občin.
1. Zbirajo se predlogi za imenovanje zastopnika pacientovih pravic na območjih Nacionalnega inštituta za javno zdravje, Območna enota Ljubljana, Območna enota Maribor in Območna enota Nova Gorica.

1. Zastopniki pacientovih pravic se imenujejo od preteka mandata aktualnega zastopnika do imenovanja zastopnikov v skladu s 50. členom ZPacP oziroma bodo funkcijo nastopili z imenovanjem, vendar za ne več kot pet let. Zastopnik pacientovih pravic je lahko ponovno imenovan.
2. Za zastopnika pacientovih pravic je lahko imenovan kandidat:
* ki je državljan Republike Slovenije,
* ki obvlada uradni jezik,
* ki ni pravnomočno obsojen na nepogojno kazen zapora,
* z najmanj visokošolsko izobrazbo in
* z najmanj desetimi leti delovnih izkušenj s področja prava, zdravstva, varstva potrošnikov ali pacientovih pravic.
1. Za zastopnika pacientovih pravic se lahko imenuje oseba, vredna zaupanja, ki ima socialne in komunikacijske sposobnosti ter uživa strokovni in moralni ugled.
2. Delo zastopnika ni združljivo:
* s članstvom v organih upravljanja in nadzora izvajalcev zdravstvene dejavnosti,
* s članstvom v organih upravljanja in nadzora Zavoda za zdravstveno zavarovanje Slovenije in drugih zavarovalnic s področja zdravstvenega zavarovanja,
* s članstvom v organih upravljanja ali nadzora gospodarske družbe, ki se ukvarja s proizvodnjo ali prodajo zdravil ali medicinskih pripomočkov,
* s članstvom v organih pristojnih zbornic na področju zdravstvene dejavnosti,
* z delom po pogodbi o zaposlitvi ali drugi pogodbi pri izvajalcu zdravstvene dejavnosti in
* s funkcijami v državnih organih, organih lokalnih skupnosti, organih političnih strank in organih sindikatov.

III

1. Zastopniki pacientovih pravic opravljajo svoje delo nepoklicno. Pri svojem delu so neodvisni in samostojni, ravnajo častno, pošteno in dobronamerno.

2. Sedež zastopnikov pacientovih pravic je na območni enoti Nacionalnega inštituta za javno zdravje, Območna enota Ljubljana, Območna enota Maribor in Območna enota Nova Gorica.

3. Zastopnik pacientovih pravic je upravičen do nagrade za svoje delo in povračila dejanskih stroškov dela v skladu s Pravilnikom o določitvi meril za določitev višine nagrade in za povračilo dejanskih stroškov za delo zastopnika pacientovih pravic (Uradni list RS, št. 23/09).

4. Strokovno in administrativno tehnično pomoč zastopnikom zagotavlja Nacionalni inštitut za javno zdravje, Območna enota Ljubljana, Območna enota Maribor in Območna enota Nova Gorica.

IV

1. Predlog za imenovanje zastopnika pacientovih pravic mora vsebovati dokazilo o statusu nevladne organizacije ali društva, ki deluje na področju zdravstva ali varstva potrošnikov oziroma ustrezen sklep območnega sveta Zavoda za zdravstveno zavarovanje Slovenije ali občinskega sveta občine.
2. Predlagatelj mora predložiti naslednje podatke o kandidatu:
* ime in priimek,
* dan, mesec, leto in kraj rojstva,
* stopnjo izobrazbe in poklic, za katerega je usposobljen,
* stalno prebivališče,
* kratko utemeljitev predloga, iz katere izhaja, da gre za osebo, vredno zaupanja, ki ima socialne in komunikacijske sposobnosti ter uživa strokovni in moralni ugled,
* življenjepis s kontaktnimi podatki,
* dokazilo o izobrazbi in delovnih izkušnjah,
* dokazilo o državljanstvu,
* potrdilo, da ni pravnomočno obsojen na nepogojno kazen zapora,
* izjavo kandidata, da pristaja na kandidaturo, in
* izjavo kandidata, da v času opravljanja dela zastopnika pacientovih pravic ne bo opravljal funkcij oziroma dela iz sedmega odstavka 50. člena ZPacP.

V

1. Zbiranje predlogov traja 30 dni od objave javnega poziva na spletni strani Ministrstva za zdravje in v dnevnem časopisju.
2. Predloge s podatki iz prejšnje točke predlagatelj posreduje z oznako »JAVNI POZIV št.«, na naslov: Ministrstvo za zdravje, Štefanova 5, 1000 Ljubljana, ali na elektronski naslov gp.mz@gov.si.
3. Nepopolnih predlogov Ministrstvo za zdravje ne bo upoštevalo.
4. Na podlagi pravočasno prejetih predlogov bo Ministrstvo za zdravje oblikovalo predlog imenovanja zastopnikov pacientovih pravic med tistimi kandidati, ki bodo izpolnjevali pogoje, in ga posredovalo v imenovanje Vladi Republike Slovenije.
5. O izboru bodo izbrani kandidati obveščeni z odločbo v 60 dneh od poteka roka za zbiranje predlogov.

Vlada Republike Slovenije

 dr. Robert Golob

 predsednik